RESOLUCIÓN do 9 de novembro de 2022, da Dirección Xeral de Emerxencias e Interior, pola que se resolve a adxudicación para o ano 2022, en réxime de concorrencia competitiva, de equipamentos de emerxencias a concellos de menos de 50.000 habitantes, mancomunidades ou agrupacións de concellos galegos, cofinanciados polo Fondo Europeo de Desenvolvemento Rexional, no marco do programa operativo Feder-Galicia 2014-2020.
Vicepresidencia Segunda e Consellería de Presidencia, Xustiza e Deportes — III. Outras disposicións — 25/11/2022

Mediante a Orde do 12 de xullo de 2022 (DOG nº 139, do 21 de xullo), a Vicepresidencia Segunda e Consellería de Presidencia, Xustiza e Deportes convocou unha liña de subvencións para o ano 2022 que establecía as bases reguladoras para a adxudicación de equipamentos de emerxencias, en réxime de concorrencia competitiva, a concellos de menos de 50.000 habitantes, mancomunidades ou agrupacións de concellos galegos, cofinanciados polo Fondo Europeo de Desenvolvemento Rexional.
Vista a proposta da Comisión Avaliadora, do 2 de novembro de 2022, e en aplicación dos artigos 9, 10 e 11 da referida orde,
Primeiro. Adxudicarlles aos concellos, mancomunidades ou agrupacións de concellos galegos que se relacionan no anexo I os equipamentos de emerxencias que se indican no dito anexo I, de acordo coa puntuación total obtida polos solicitantes.
Estes equipamentos están sendo adquiridos co programa operativo Feder-Galicia 2014-2020, eixe 5 «Promover a adaptación ao cambio climático e a prevención e xestión de riscos» e prioridade do investimento 5.2 «Fomento do investimento para facer fronte a riscos específicos, garantindo unha resiliencia fronte a catástrofes desenvolvendo sistemas de xestión de catástrofes».
Segundo. Establecer unha lista de reserva conformada por todos os solicitantes admitidos, co fin de redistribuír os equipamentos non adxudicados por renuncia dalgún beneficiario ou pola posible nova adquisición de máis equipamentos. Esta redistribución será, de ser o caso, elevada posteriormente ao órgano competente para resolver.
Na repartición deste material teranse en conta a puntuación total acadada por cada entidade e a non obtención de equipamentos da mesma especie na primeira adxudicación; en todo caso, esta segunda asignación non afectará a distribución inicial dos equipamentos entre as entidades solicitantes.
Terceiro. De conformidade co disposto no artigo 12.e) da Orde do 12 de xullo de 2022 pola que se establecen as bases reguladoras e a convocatoria de subvencións para o ano 2022 co fin de adxudicar equipamentos de emerxencias, en réxime de concorrencia competitiva, a concellos de menos de 50.000 habitantes, mancomunidades ou agrupacións de concellos galegos, cofinanciados polo Fondo Europeo de Desenvolvemento Rexional, no marco do programa operativo Feder-Galicia 2014-2020, o/a alcalde/sa do concello, presidente/a da mancomunidade ou representante da agrupación de concellos, ao/á cal se lle conceda o equipamento solicitado, disporá dun prazo de dez días hábiles, contados a partir da recepción da comunicación individual da resolución favorable, para a súa aceptación ou renuncia.
Unha vez manifestada por parte da entidade beneficiaria a aceptación da subvención en especie concedida nesta resolución, asinarase a acta de cesión do equipamento concedido.
O prazo estimado para a sinatura da acta de cesión do equipamento será de tres meses contados desde a data de recepción daquel.
Non obstante, este prazo poderíase ver incrementado en función dos prazos de entrega do equipamento, previstos nos correspondentes contratos, derivados do procedemento para a contratación da subministración de equipamentos para as emerxencias destinados aos concellos de menos de 50.000 habitantes que teñan agrupación de voluntarios de protección civil, expediente de contratación número 2022-SUEI_02-08-LV (núm. de referencia contable 2022-05-580-1), procedemento ordinario, por importe de 1.022.500 euros (IVE incluído).
No caso de que a subministración do expediente de contratación 2022-SUEI_02-08-LV (núm. de referencia contable 2022-05-580-1) non chegase a ser entregado total ou parcialmente, o órgano adxudicador poderá ditar nova resolución en que indique o equipamento que non sería adxudicado. Neste caso, as entidades locais afectadas perderán o dereito recoñecido nesta resolución.
Cuarto. Contra esta resolución, que esgota a vía administrativa, poderase interpor recurso de reposición, ante este mesmo órgano, no prazo dun mes, ou recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación desta resolución.
Santiago de Compostela, 9 de novembro de 2022
Liña 1. Vehículos todo terreo.
Liña 2. Remolques para a atención ás emerxencias.
Liña 3. Tendas de campaña para emerxencias.
Liña 4. Coitelas para retirada de neve.
Liña 5. Esparexedores de sal.
Liña 6. Embarcacións pneumáticas.
Liña 7. Desfibriladores externos.